钦定古今图书集成/明伦汇编/官常典/第380卷 > 汉
## 钦定古今图书集成/明伦汇编/官常典/第380卷 > 汉

汉初承秦制，设典客以掌归义蛮夷，又设典属国以
掌蛮夷降者。后改典客为大鸿胪，并省“典属国”，而《尚
书》又有主客曹。

按《汉书·百官公卿表》：“典客，秦官，掌诸归义蛮夷。有丞。
景帝中六年更名大行令，武帝太初元年更名大鸿胪。属官有行人、译官、别火三令丞及郡邸长丞。武帝
太初元年更名行人为大行令，初置别火，王莽改大
鸿胪曰典乐，初置郡国邸，属少府，中属中尉，后属大
鸿胪。”

〈注〉应劭曰：“郊庙行礼，赞九宾，鸿声胪传之也。”如淳曰：“《汉仪注》别火狱令官，主治改火之事。”师古曰：“郡邸长丞，主诸郡之邸在京师者也。”

典属国，秦官，掌蛮夷降者。武帝元狩三年，昆邪王降，
复增属国，置都尉、丞、候千人。属官《九译令》。成帝河平
元年省并大鸿胪。

按：《后汉书百官志》：“成帝初，置尚书四人，分为四曹。常
侍曹尚书主公卿事，二千石曹尚书主郡国二千石
事；民曹尚书主凡吏上书事；客曹尚书主外国夷狄
事。”